Så kom solen, men mange dyrker den stadig uden at være godt nok beskyttet. Antallet af nordjyder, som får modermærkekræft eller hudkræft, er stadig stigende, oplyser sygeplejerske Henriette Nielsen fra Plastikkirurgisk Afdeling på Aalborg Sygehus. - Vi ser i gennemsnit fire nye nordjyske tilfælde af modermærkekræft hver uge - eller over 200 hvert år, siger hun til DR Nordjylland. Derudover dukker der hver uge 5-10 nye tilfælde af den, som regel, mindre farlige hudkræft op i Nordjylland. - Så selvom Kræftens Bekæmpelse hvert år kører kampagner, så er den opadgående kurve desværre stadig ikke knækket, slår Henriette Nielsen fast. Den nordjyske sygeplejerske er såkaldt forløbskoordinator for patienterne med modermærkekræft, og hun advarer om, at det er en særdeles farlig sygdom. - Det er helt afgørende for helbredelsen, at den bliver opdaget tidligt, siger hun. De stadig mange nye nordjyske tilfælde at de to solrelaterede kræftformer er årsag til, at Aalborg Sygehus hele denne uge holder "soluge" , hvor det fire timer dagligt er muligt at få en snak med sygeplejersker fra Plastikkirurgisk Afdeling.

Opsummering:
I gennemsnit får fire nordjyske modermærkekræft hver uge.